
RAPORT COMUN
asupra proiectului de Lege pentru accesul gratuit în muzee al preşcolarilor şi şcolarilor din învăţământul primar 

(PLx. 113/2012)

1. În baza prevederilor art. 95 din Regulamentul Camerei Deputaţilor, republicat, cu adresa nr. PLx. 113 din 04 mai 2012, Comisia pentru învăţământ, ştiinţă, tineret şi sport şi Comisia pentru cultură, arte, mijloace de informare în masă au fost sesizate spre dezbatere în fond, cu Proiectul de Lege pentru accesul gratuit în muzee al preşcolarilor şi şcolarilor din învăţământul primar. Au fost sesizate spre avizare  cu acest proiect de lege Comisia pentru buget, finanţe şi bănci şi Comisia juridică, de disciplină şi imunităţi, cea din urmă avizând negativ iniţiativa legislativă. Comisia a examinat avizul favorabil, cu observaţii şi propuneri, emis de Consiliul Legislativ cu nr. 1183/08.11.2011, precum şi Punctul de vedere al Guvernului nr. 5317/29.08.2012, care nu susţine adoptarea acestei iniţiative legislative.


Proiectul de lege are ca obiect reglementarea accesului gratuit în muzee al preşcolarilor şi şcolarilor din învăţământul primar, contravaloarea costului biletelor de acces  fiind alocată lunar de către Guvern, prin autorităţile responsabile.

2. Prin obiectul de reglementare şi conţinutul său, proiectul de lege face parte din categoria legilor ordinare, potrivit prevederilor  art. 73 din Constituţia României, republicată.
Proiectul de Lege a fost adoptat de Senat, în calitate de primă Cameră sesizată, în condiţiile articolului 75 alineatul (2) teza a III-a din Constituţia României, republicată, în şedinţa din 23 aprilie 2012.

3. Comisia pentru învăţământ, ştiinţă, tineret şi sport a dezbătut proiectul de lege în şedinţa din data de 19 septembrie 2012. 
 La lucrări au fost prezenţi un număr de 15 deputaţi din totalul de 25 membri ai Comisiei. 


Comisia pentru cultură, arte, mijloace de informare în masă a dezbătut iniţiativa legislativă în sedinţa din data de 25 septembrie 2012. La lucrări au fost prezenţi un număr de 16 deputaţi din totalul de 18 membri ai Comisiei. 


La dezbaterea proiectului de lege a participat  în calitate de invitat, în conformitate cu prevederile art. 54 din Regulamentul Camerei Deputaţilor, republicat: domnul Andrei Gheorghe Kiraly – secretar de stat în cadrul Ministerului Educaţiei, Cercetării, Tineretului şi Sportului.

4. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.

5. În urma dezbaterilor, membrii Comisiei pentru învăţământ, ştiinţă, tineret şi sport precum şi cei ai Comisiei pentru cultură, arte, mijloace de informare în masă au hotărât, cu majoritatea voturilor celor prezenţi, respingerea proiectului de Lege, din următoarele considerente:

-  propunerea legislativă nu prevede sursele de finanţare necesare pentru acoperirea cheltuielilor, deşi are implicaţii asupra bugetului de stat şi asupra bugetelor locale;

- conform prevederilor art. 84 alin. (4) din Legea educaţiei naţionale nr. 1/2011, cu modificările şi completările ulterioare, elevii beneficiază de tarife reduse cu 75% pentru accesul la muzee, concerte, spectacole de teatru, de operă, de film şi la alte manifestări culturale şi sportive organizate de instituţiile publice. Astfel, prin adoptarea acestei iniţiative legislative s-ar crea o dublă reglementare, fără a stabili raportul juridic între cele două acte normative.
- există în prezent instituţii muzeale care au programe speciale pentru preşcolari şi elevi cum ar fi Muzeul de Istorie Naturală Grigore Antipa. Aici beneficiază de gratuitate la biletele de intrare în muzeu: copiii preşcolari, elevii şi studenţii cetăţeni români din afara graniţelor ţării, bursieri ai statului român, copiii în vârstă de până la 18 ani cu nevoi speciale sau cu handicap, precum şi persoana însoţitoare, copiii in vârstă de până la 18 ani cărora li se aplică măsuri sociale de protecţie, adulţii cu handicap grav sau accentuat, precum şi persoana însoţitoare. Anul acesta a fost promovat un program  intitulat „ Cinci licee, cinci muzee”, care oferă gratuitate pentru elevi la Muzeul de Artă veche apuseană  “Ing. Dumitru Furnică - Minovici", Muzeul Naţional de Istorie a României, Muzeul “Grigore Antipa", Muzeul Satului şi Muzeul Militar Naţional “Regele Ferdinand I". Nu în ultimul rând, conform normelor europene, instituţiile muzeale au lunar, o zi  în care se asigură accesul gratuit pentru toţi vizitatorii.



    
                PREŞEDINTE






      PREŞEDINTE
Prof. univ. dr. Cristian Sorin DUMITRESCU                                        Raluca TURCAN
SECRETAR                                                                                   SECRETAR
      Doina BURCĂU
                                                                Florin – Costin PÂSLARU
 


Şef servicu                                                                                                   Consilier Parlamentar
                
Ioana  Florina Mînzu
                                                                                               Dan Kalber
PAGE  
2

_954825756.unknown

